Tilbage i 1980’erne svømmede pausefiskene lystigt på skærmen hos DR, før et nyt program skulle starte, eller hvis der var teknisk uheld.

Pausefisk blev ligefrem et ord i Den Danske Ordbog, og for mange var fiskene også ensbetydende med, at der nu snart var noget godt på vej. Ikke mindst inden børneprogrammerne tog fiskene et par ture i bassinet til ære for seerne.

Da monopolet blev brudt sidst i 1980’erne, gled pausefiskene ud af skærmbilledet - og faktisk forsvandt de så meget, at DR ikke havde nogle optagelser med dem. DRs arkiv rummede kun programmerne, og ikke det ind imellem.

Takket være nogle gamle VHS-bånd fra DRs B&U-afdeling, der uventet også indeholdt masser af pausefisk, er de nu tilbage, og du kan sætte dem på ved at åbne videoen ovenfor. Vi har klippet en times pausefisk-optagelser sammen, og der er både ur, programtekster og musik på – nøjagtig som der var dengang.